**Bosna i Hercegovina**

**Federacija Bosne i Hercegovine**

**BOSANSKO – PODRINJSKI KANTON GORAŽDE**

**Z A K O N**

**O PRUŽANJU BESPLATNE PRAVNE POMOĆI**

**(NACRT)**

**Nosilac izrade:Ministarstvo za pravosuđe, upravu i**

**radne odnose**

**Goražde, august 2012. godine**

Na osnovu člana 23. Ustava Bosansko – podrinjskog kantona Goražde (“Službene novine Bosansko – podrinjskog kantona Goražde ”, broj: 8/98, 10/00 i 5/03), i člana 106. Poslovnika Skupštine Bosansko-podrinjskog kantona Goražde ( “Službene novine Bosansko – podrinjskog kantona Goražde ”, broj: 10/08) Skupština Bosansko – podrinjskog kantona Goražde, na sjednici održanoj dana \_\_\_\_\_\_\_\_. godine, d o n o s i,

**N A C R T**

**Z A K O N**

**O PRUŽANJU BESPLATNE PRAVNE POMOĆI**

I. OPĆE ODREDBE

Član 1.

(Sadržaj Zakona)

Ovim zakonom regulišu se oblici ostvarivanja besplatne pravne pomoći, korisnici besplatne pravne pomoći, postupci u kojima se pruža besplatna pravna pomoć, organi pred kojima se pruža besplatna pravna pomoć, uslovi, kriteriji i način ostvarivanja besplatne, pravne pomoći, postupak za ostvarivanje prava na besplatnu pravnu pomoć , subjekti ovlašteni za pružanje besplatne pravne pomoći, finansiranje, saradnja i stručno usavršavanje, nadležni organ za pružanje besplatne pravne pomoći u Bosansko – podrinjskom kantonu Goražde (u daljem tekstu: Kanton), prava, dužnosti i ovlaštenja pravnih zastupnika, nadzor i druga pitanja od značaja za pružanje besplatne pravne pomoći .

Član 2.

(Besplatna pravna pomoć i minimum prava)

(1) Besplatna pravna pomoć je oblik ostvarivanja prava fizičkog lica na pravično suđenje, i jednak pristup pravdi pred sudom i drugim organima, čije troškove u cijelosti ili djelimično snosi nadležni organ za pružanje besplatne pravne pomoći.

(2) Odobrena besplatna pravna pomoć može se ograničiti samo iz razloga propisanih ovim zakonom.

(3) Pravo na besplatnu pravnu pomoć obuhvata i pravo na oslobađanje od taksi, koje se ostvaruje u skladu sa propisima o taksama.

(4) U cilju ostvarivanja prava iz stava (1) ovog člana, nadležni organi za pružanje besplatne pravne pomoći ostvaruju međusobnu saradnju.

Član 3.

(Značenja izraza)

Pojedini izrazi koji se koriste u ovom zakonu imaju sljedeća značenja:

a) *Pravo na besplatnu pravnu pomoć* predstavlja pravo fizičkog lica da uz ispunjenje određenih uslova, traži i dobije od nadležnog organa za pružanje besplatne pravne pomoći besplatnu pravnu pomoć;

b) *Oblik ostvarivanja besplatne pravne pomoći* predstavlja radnje i postupke kojima se korisniku besplatne pravne pomoći omogućava zaštita prava na pravično sunenje i jednak pristup pravdi;

c) *Korisnik besplatne pravne pomoći* je fizičko lice kojem je odobrena besplatna pravna pomoć na osnovu ovog zakona ;

d) *Licem lošeg imovinskog stanja* smatra se lice koje, prema svom opštem imovinskom stanju i stanju članova svog porodičnog domaćinstva, nema sredstava da plati punomoćnika i/ili radnje punomoćnika te troškove postupka bez štete za nužno izdržavanje sebe i članova svog porodičnog domaćinstva;

e) *Članom porodičnog domaćinstva korisnika besplatne pravne pomoći* smatra se lice utvrđeno porodičnim zakonom u Federaciji Bosne i Hercegovine;

f) *Nadležni organ za pružanje besplatne pravne pomoći* u Kantonu je Kantonalni zavod za pružanje besplatne pravne pomoći;

g) *Pravni zastupnik* je državni službenik nadležnog organa za pružanje besplatne pravne pomoći ovlašćen da samostalno obavlja poslove pružanja besplatne pravne pomoći;

h) *Subjektima pružanja besplatne pravne pomoći* smatra se nadležni organ propisan ovim zakonom , kao i advokati koji su članovi advokatskih komora u Bosni i Hercegovini, udruženja registrovana za pružanje besplatne pravne pomoći i drugi subjekti, u skladu sa drugim zakonima;

i) *Međunarodnom konvencijom* smatra se svaki međunarodni akt koji se odnosi na pravo pojedinca na pravično suđenje i jednak pristup pravdi, a koji je Bosna i Hercegovina ratifikovala.

Član 4.

(Ravnopravnost spolova)

Odredbe ovog zakona odnose se podjednako na osobe muškog i ženskog spola, bez obzira na rod imenice upotrebljene u tekstu zakona.

II. OBLICI OSTVARIVANJA BESPLATNE PRAVNE POMOĆI I

POSTUPCI U KOJIMA SE PRUŽA BESPLATNA PRAVNA POMOĆ

Član 5.

(Oblici ostvarivanja besplatne pravne pomoći)

(1) Besplatna pravna pomoć ostvaruje se kao pravo na:

a) opće informacije o pravima i obavezama,

b) pomoć pri popunjavanju obrazaca za ostvarivanje prava na besplatnu pravnu pomoć,

c) pravne savjete,

d) pravnu pomoć pri sastavljanju svih vrsta pismena,

e) zastupanje pred organima uprave i drugim organima i institucijama,

f) zastupanje na sudu,

g) sačinjavanje apelacija,

h) pravnu pomoć u postupcima mirnog rješavanja spora (medijacija).

(2) Prava na opće informacije o pravima i obavezama i pomoć u popunjavanju obrazaca za ostvarivanje prava na besplatnu pravnu pomoć imaju sva lica bez obzira na ispunjavanje uslova propisanih ovim zakonom.

(3) Pravni savjet je detaljno informisanje o načinu i mogućnostima rješavanja određenog pravnog pitanja u konkretnoj pravnoj stvari.

(4) Pravna pomoć iz stava (1) ovog člana pruža se bez naknade, ako ovim zakonom nije drugačije propisano.

Član 6.

(Postupci u kojima se pruža besplatna pravna pomoć)

(1) Besplatna pravna pomoć pruža se korisnicima besplatne pravne pomoći u postupcima u kojima se ostvaruju i štite njihova prava i na zakonu zasnovani interesi.

(2) Postupci iz stava (1) ovog člana su:

a) upravni postupak ,

b) upravni spor,

c) prekršajni postupak,

d) parnični postupak,

e) vanparnični postupak,

f) izvršni postupak,

g) krivični postupak, u skladu sa zakonom o krivičnom postupku u Federaciji Bosne i

Hercegovine.

Član 7.

(Postupci u kojima se ne pruža besplatna pravna pomoć)

Besplatna pravna pomoć ne pruža se u slijedećim postupcima:

a) postupak pred privrednim odjeljenjima nadležnih sudova,

b) postupak upisa u registar privrednih subjekata,

c) postupak registracije obrtničke djelatnosti,

d) postupak registracije udruženja ili fondacija,

e) postupak pred nadležnim poreznim organima,

f) postupak pribavljanja urbanističke saglasnosti i građevinske dozvole,

g) sastavljanje privatnih isprava i ugovora.

Član 8.

(Evidencija)

O pruženoj besplatnoj pravnoj pomoći nadležni organ za pružanje besplatne pravne pomoći ( u daljem tekstu :nadležni organ) vodi evidenciju u manuelnoj i elektronskoj formi , a način vođenja i sadržaj evidencija propisuje ministar nadležan za pravosuđe.

III. KORISNIK I ZABRANA DISKRIMINACIJE KORISNIKA BESPLATNE

PRAVNE POMOĆI

Član 9.

(Korisnik besplatne pravne pomoći)

Korisnik besplatne pravne pomoći ( u daljem tekstu:korisnik) je lice kojem se na teritoriji Kantona pruža besplatna pravna pomoć prema uslovima propisanim zakonom , i to:

a) državljanin Bosne i Hercegovine koji ima prebivalište ili boravište na teritoriji Kantona i drugo fizičko lice koje ima boravište na teritoriji Bosne i Hercegovine;

b) fizičko lice koje se nalazi na teritoriji Bosne i Hercegovine pod međunarodnom zaštitom u skladu s međunarodnim standardom, a naročito tražioc azila, izbjeglica, lice pod supsidijarnom ili privremenom zaštitom, apatrid, žrtva trgovine ljudima, u skladu sa principima reciprociteta ili u skladu sa obavezama koje Bosna i Hercegovina ima prema međunarodnim konvencijama;

c) lice čija su prava zaštićena odredbama Konvencije o građansko-pravnim aspektima međunarodne otmice djece i Konvencije o ostvarivanju alimentacionih zahtjeva u inozemstvu.

Član 10.

(Zabrana diskriminacije)

Korisnik besplatne pravne pomoći ima pravo na besplatnu pravnu pomoć, pod uslovima propisanim ovim zakonom, bez obzira na njegovu rasu, boju kože, jezik, vjeru, etničku pripadnost, nacionalno ili socijalno porijeklo, veze s nacionalnom manjinom, političko ili drugo uvjerenje, članstvo u sindikatu ili drugom udruženju, obrazovanje, pol, polno izražavanje ili orijentaciju, kao i svaku drugu okolnost koja ima za svrhu ili posljedicu da mu onemogući ili ugrožava priznavanje, uživanje ili ostvarivanje na ravnopravnoj osnovi prava utvrđenih ovim zakonom.

IV. USLOVI ZA OSTVARIVANJE BESPLATNE PRAVNE POMOĆI

Član 11.

(Uslovi za ostvarivanje besplatne pravne pomoći)

(1) Pravo na besplatnu pravnu pomoć na osnovu statusa ostvaruje:

a) dijete bez roditeljskog staranja,

b) lice kojem je oduzeta poslovna sposobnost i duševno oboljelo lice smješteno u zdravstvenu ustanovu,

c) žrtva nasilja u porodici ili nasilja na osnovu spola, za vrijeme dok je smještena u sigurnu kuću,

d) korisnik stalne novčane (socijalne**)** pomoći ostvarene prema kantonalnom propisu o socijalnoj zaštiti i

e) uživalac najniže penzije pod uslovom da nema drugih članova porodičnog domaćinstva.

(2) Pravo na besplatnu pravnu pomoć ostvaruje i lice lošeg imovinskog stanja kada to utvrdi nadležni organ.

(3) Pravo na besplatnu odbranu i zastupanje u krivičnom postupku ima i lice koje nema prebivalište na području Kantona, pod uslovima propisanim zakonom kojim se reguliše krivični postupak u Federaciji Bosne i Hercegovine.

Član 12.

(Utvrđivanje lošeg imovinskog stanja)

(1) Licem lošeg imovinskog stanja, koje ima pravo na besplatnu pravnu pomoć, smatra se lice čiji mjesečni prihodi po članu domaćinstva ne prelaze iznos od 25 % prosječne isplaćene mjesečne neto plaće zaposlenih u Federaciji Bosne i Hercegovine u prethodnoj kalendarskoj godini, a nema nekretnine ili drugu imovinu kojom može podmiriti troškove postupka.

(2) Kod utvrđivanja lošeg imovinskog stanja lica iz stava (1) ovog člana, neće se uzimati u obzir prihod i imovina članova porodice korisnika koji sa njim žive u zajedničkom domaćinstvu a protustranke su u postupku.

(3) Pod prihodima, nekretninom ili drugom imovinom lica iz stava (1) ovog člana podrazumijevaju se prihodi, nekretnine i druga imovina koja je , kantonalnim zakonom o socijalnoj zaštiti, propisana kao uslov za ostvarivanje prava na stalnu novčanu pomoć.

Član 13.

(Djelimična naknada troškova postupka)

Kada podnosilac zahtjeva ima na raspolaganju određena sredstva koja se mogu koristiti u toku postupka, ali su nedovoljna za plaćanje troškova postupka, a naročito troškova zastupanja, nadležni organ određuje koje troškove postupka snosi podnosilac zahtjeva.

Član 14.

(Kriterij očigledne neosnovanosti)

(1) Besplatna pravna pomoć neće se odobriti podnosiocu zahtjeva ili će se otkazati ukoliko je odobrena:

a) ako se iz samog zahtjeva, dokaza i činjenica na kojima se zasniva zahtjev očigledno može zaključiti da je takav zahtjev neosnovan;

b) ako se radi o neopravdanom vođenju postupka;

c) ako se radi o zloupotrebi prava na besplatnu pravnu pomoć.

(2) Smatrat će se da je riječ o neopravdanom vođenju postupka kada je podnosilac zahtjeva u očiglednom nesrazmjeru sa stvarnim izgledom na uspjeh, kao i kada želi da vodi postupak radi postizanja svrhe koja je suprotna načelima poštenja i morala.

(3) Smatrat će se da je riječ o zloupotrebi prava na besplatnu pravnu pomoć, ako je podnosilac zahtjeva dao netačne podatke o ispunjavanju kriterija iz ovog zakona ili ako u slučaju promijenjenih okolnosti u toku vođenja postupka, prema kojima ne bi imao pravo na besplatnu pravnu pomoć, nije nadležnom organu prijavio te promijenjene okolnosti.

(4) Pravna pomoć se neće odobriti ili će se otkazati licu koje se ponaša izrazito nasilnički, nepristojno i uvredljivo prema pružaocu pravne pomoći.

V.POSTUPAK OSTVARIVANJA BESPLATNE PRAVNE POMOĆI

Član 15.

(Zahtjev za pružanje besplatne pravne pomoći)

(1) Zahtjev za pružanje besplatne pravne pomoći, uz priložene dokaze o ispunjavanju uslova propisanih ovim zakonom, podnosi se nadležnom organu na obrascu koji propisuje ministar za pravosuđe.

(2) Podnosilac zahtjeva prilaže uz zahtjev svoju ovjerenu pisanu izjavu i ovjerenu pisanu izjavu punoljetnih članova svog porodičnog domaćinstva o imovinskom stanju, kao i svoju ovjerenu pisanu izjavu i pisanu izjavu punoljetnih članova svog porodičnog domaćinstva o dopuštanju uvida u sve podatke o imovini i prihodima.

(3) Za tačnost podataka navedenih u zahtjevu, podnosilac zahtjeva odgovara krivično i materijalno.

Član 16.

(Provjera podataka)

(1) Nadležni organ , prema vlastitoj procjeni, provjerava činjenice navedene u izjavi o imovinskom stanju podnosioca zahtjeva i punoljetnih članova njegovog porodičnog domaćinstva, a obavezno kada to zatraže organi pred kojima se treba voditi postupak, lice protiv kojeg se vodi postupak kao i lice koje ima pravni interes.

(2) Na zahtjev nadležnog organa , organi i pravna lica dužna su dostaviti podatke kojim raspolažu ili vode evidenciju o činjenicama navedenim u izjavi o imovinskom stanju podnosioca zahtjeva.

Član 17.

(Rješenje)

(1) O zahtjevu za pružanje besplatne pravne pomoći , o djelimičnoj naknadi troškova postupka i o otkazivanju odobrene pravne pomoći odlučuje rukovodilac nadležnog organa rješenjem, bez odgađanja, a najkasnije u roku 15 dana od dana podnošenja zahtjeva, odnosno utvrđivanja uslova za otkazivanje odobrene pravne pomoći, u skladu sa odredbama federalnog zakona kojim se reguliše upravni postupak.

(2) Protiv rješenja iz stava (1) ovog člana korisnik ima pravo uložiti žalbu u roku od osam dana od dana prijema rješenja.

(3) Žalba na rješenje iz stava (1) ovog člana koje je donio rukovodilac nadležnog organa podnosi se Vladi Kantona, koja o žalbi odlučuje u roku od osam dana od dana podnošenja žalbe.

(4) Protiv rješenja donesenog po žalbi iz stava (3) ovog člana nezadovoljna stranka može pokrenuti upravni spor pred nadležnim sudom.

Član 18.

(Vremensko važenje rješenja)

(1) Rješenje o odobrenoj besplatnoj pravnoj pomoći važi do pravosnažnog okončanja postupka za koji je besplatna pravna pomoć odobrena, ukoliko odobrena pravna pomoć nije ranije otkazana ili opozvana.

(2) Za postupke po vanrednim pravnim lijekovima i za postupke pred ustavnim sudovima Bosne i Hercegovine i pred Evropskim sudom za ljudska prava na osnovu zahtjeva stranke, donosi se posebno rješenje.

(3) Na rješenje iz stava (3) ovog člana primjenjuju se odredbe člana 17.ovog zakona.

Član 19.

(Povrat troškova postupka)

(1) Kada je korisnik potpuno ili djelimično uspio u postupku i dosuđeni mu troškovi postupka, na zahtjev nadležnog organa dužan je da vrati u budžet Kantona iznos troškova ostvarenih po osnovu odobrene besplatne pravne pomoći, o čemu se donosi posebno rješenje.

(2) Na rješenje iz stava (1) ovog člana primjenjuju se odredbe člana 17.ovog zakona.

Član 20.

(Obaveza vraćanja sredstava)

(1) Kada se u toku postupka donese rješenje o otkazivanju besplatne pravne pomoći zbog zloupotrebe prava na besplatnu pravnu pomoć ili se utvrdi da su se finansijske prilike korisnika ili članova njegovog porodičnog domaćinstva bitno izmijenile tako da je isti u mogućnosti potpuno ili djelimično vratiti troškove za pruženu pravnu pomoć, korisnik je dužan vratiti u budžet Kantona sredstva utrošena na pružanje pravne pomoći, o čemu se donosi posebno rješenje.

(2) Na rješenje iz stava (1) ovog člana primjenjuju se odredbe člana 17.ovog zakona.

Član 21.

(Način obračuna troškova i utrošenih sredstava i pripadnost)

Troškovi ostvareni po osnovu pružene pravne pomoći i sredstva utrošena na pružanje pravne pomoći iz čl.19 i 20. ovog zakona obračunavaju se prema advokatskoj tarifi, dok se ostali troškovi utvrđuju na osnovu odgovarajuće dokumentacije, a prihod su budžeta Kantona.

Član 22.

(Troškovi izgubljenog spora)

Kada korisnik izgubi spor za čije vođenje mu je odobrena besplatna pravna pomoć, nije dužan nadoknaditi troškove pravne pomoći.

VI - SUBJEKTI OVLAŠTENI ZA PRUŽANJE BESPLATNE PRAVNE POMOĆI

Član 23.

(Subjekti)

(1) Besplatnu pravnu pomoć u skladu s odredbama ovog zakona pruža nadležni organ utvrđen ovim zakonom.

(2) Besplatnu pravnu pomoć mogu pružati advokati koji su članovi advokatskih komora u Bosni i Hercegovini, udruženja registrovana za pružanje besplatne pravne pomoći i drugi subjekti, u skladu sa drugim zakonima.

Član 24.

(Pravo zastupanja)

Pravo zastupanja korisnika besplatne pravne pomoći, u skladu sa procesnim zakonima u Federaciji Bosne i Hercegovine, imaju:

a) službenici nadležnog organa, pod uslovima propisanim ovim zakonom ,

b) službenici udruženja koja su registrovana za pružanje besplatne pravne pomoći, pod uslovom da su diplomirani pravnici koji imaju položen pravosudni ispit i najmanje tri godine radnog iskustva na pravnim poslovima nakon položenog pravosudnog ispita;

c) advokati- članovi advokatskih komora u Bosni i Hercegovini.

VII.PRAVNI ZASTUPNIK

Član 25.

(Pravni zastupnik)

(1) Pravni zastupnik nadležnog organa je rukovodeći državni službenik i stručni savjetnik u nadležnom organu, ovlašten za samostalno pružanje besplatne pravne pomoći, koji, pored opštih i posebnih uslova propisanih zakonom i provedbenim propisima koji se odnose na državne službenike, ima položen pravosudni ispit i propisane godine radnog staža na pravnim poslovima, od čega najmanje tri godine nakon položenog pravosudnog ispita.

Član 26.

(Zastupanje)

(1) Pravni zastupnik preduzima sve radnje i učestvuje u svim fazama postupka do okončanja postupka.

(2) Pravni zastupnik ne može zastupati više od jedne stranke u jednom predmetu.

Član 27.

(Obaveza čuvanja službene tajne)

(1) Pravni zastupnik je dužan da čuva kao službenu tajnu sve što je saznao ili mu je stranka povjerila, izuzev ako je u svojstvu branitelja oslobođen ove obaveze na osnovu izričitog ili prećutnog odobrenja korisnika, kao i u slučajevima kada je branitelj, a posumnja da predstoji izvršenje težeg krivičnog djela ili kada se pokrene parnica radi namirenja troškova i izdataka koje je korisnik prouzrokovao nadležnom organu lažno prikazujući svoje imovno stanje, a u cilju obezbjeđenja besplatnog zastupanja.

(2) Službenu tajnu iz stava (2) ovog člana dužni su čuvati i drugi zaposlenici koji rade ili su radili u nadležnom organu.

Član 28.

(Razlozi za odbijanje zastupanja)

Pravni zastupnik će odbiti odbranu i zastupanje u krivičnim stvarima i zastupanje u građanskom i upravnom postupku i upravnom sporu, u slučajevima predviđenim zakonima kojima se reguliše krivični, parnični i upravni postupak i upravni spor u Federaciji Bosne i Hercegovine.

Član 29.

(Otkazivanje punomoći)

(1) Odmah po saznanju za postojanje razloga i okolnosti iz člana 28. ovog zakona, pravni zastupnik je dužan otkazati punomoć korisniku.

(2) Po otkazivanju punomoći, pravni zastupnik je dužan u periodu od 30 dana nastaviti pružati pravnu pomoć, ako je to neophodno da se od korisnika otkloni kakva šteta, osim ako korisnik nije imenovao drugog zastupnika ili se preduzimanju tih radnji izričito protivi.

(3) Pravni zastupnik nije dužan postupati u skladu sa stavom (2) ovog člana ako korisnik otkaže punomoć, ali je dužan u momentu otkazivanja punomoći u pismenoj formi obavijestiti korisnika o svim relevantnim rokovima kao i zakazanim terminima u konkretnom predmetu.

Član 30.

(Dužnosti pravnog zastupnika kao branitelja)

(1) Pravni zastupnik kao branitelj tokom krivičnog postupka mora, zastupajući lice lišeno slobode, odnosno osumnjičenog ili optuženog, preduzimati sve neophodne radnje u cilju utvrđivanja činjenica i prikupljanja dokaza koji idu u korist lica koga brani, kao i zaštite njegovih prava.

(2) Prava i dužnosti pravnog zastupnika kao branitelja ne prestaju u slučaju opoziva, sve dok ga sudija, odnosno sudsko vijeće, ne razriješi te dužnosti.

Član 31.

(Obaveza informisanja)

Pravni zastupnik je dužan da informiše korisnika o preduzetim radnjama u postupku i o svim drugim činjenicama relevantnim za tok i ishod konkretnog postupka.

Član 32.

(Druga prava i obaveze pravnog zastupnika)

Na prava, obaveze i odgovornosti pravnog zastupnika, koje nisu regulisane ovim zakonom, primjenjuju se odredbe zakona kojim su regulisana prava , obaveze i odgovornosti rukovodilaca organa uprave i upravnih organizacija i državnih službenika u Federaciji Bosne i Hercegovine i procesnih zakona u Federaciji Bosne i Hercegovine.

Član 33.

(Angažovanje drugih lica)

(1) Pravni zastupnik može u pojedinom postupku angažovati ili zatražiti angažovanje vještaka, sudskih tumača i drugih lica, kada ocijeni da je to neophodno za vršenje odbrane ili zastupanja.

(2) Pravni zastupnik je dužan da predlaže ili angažuje lice iz stava (1) ovog člana nepristrasno, rukovodeći se isključivo njegovom stručnošću i iskustvom u obavljanju poslova za koje se angažuje.

.

VIII. FINANSIRANJE, SARADNJA I STRUČNO USAVRŠAVANJE

Član 34.

(Finansiranje)

(1)Sredstva za organizovanje i pružanje besplatne pravne pomoći od strane nadležnog organa osiguravaju se u budžetu Kantona i općina.

(2)Sredstva za pružanje pravne pomoći udruženjima koja su registrovana za pružanje besplatne pravne pomoći osiguravaju se na osnovu odobrenog projekta,u skladu sa zakonom i drugim propisima.

Član 35.

(Međusobna saradnja nadležnih organa)

(1) Nadležni organi uspostavljaju saradnju s drugim organima osnovanim prema propisima o pružanju besplatne pravne pomoći , udruženjima registrovanim za pružanje besplatne pravne pomoći i drugim subjektima ovlaštenim za pružanje besplatne pravne pomoći , u cilju razmjene informacija i prakse u oblasti besplatne pravne pomoći.

(2) Nadležni organi sarađuju sa centrima za socijalni rad, nadležnim ministarstvima, jedinicama lokalne samouprave i drugim organima, u cilju praćenja prakse primjene zakonskih odredbi u određenim oblastima i analize potrebe građana da svoja prava i obaveze definirane tim zakonima rješavaju uz pružanje besplatne pravne pomoći.

IX. KANTONALNI ZAVOD ZA PRUŽANJE BESPLATNE PRAVNE POMOĆI

Član 36.

(Status Kantonalnog zavoda za pružanje besplatne pravne pomoći)

Kantonalni zavod za pružanje besplatne pravne pomoći ( u daljem tekstu: Zavod ) je samostalna upravna organizacija Kantona, koja se osniva zakonom kojim se uređuje organizacija i djelokrug organa uprave i upravnih organizacija Kantona.

Član 37.

(Nadležnosti Zavoda)

Zavod osigurava pružanje besplatne pravne pomoći, na način i pod uslovima utvrđenim ovim zakonom.

Član 38.

(Edukacija kadrova i kontrola kvaliteta)

(1) Zavod osigurava kontinuiranu edukaciju kadrova koji pružaju besplatnu pravnu pomoć.

(2) Zavod kontinuirano kontroliše kvalitet i kvantitet pružanja besplatne pravne pomoći i predlaže mjere za unapređenje sistema upravljanja i pružanja besplatne pravne pomoći.

Član 39.

(Javnost rada i izvještavanje)

(1) Zavod osigurava kontinuirano pružanje informacija javnosti o ciljevima, načinu obezbjeđenja i drugim pitanjima iz oblasti besplatne pravne pomoći.

(2) Radi praćenja i unaprijeđenja besplatne pravne pomoći, Zavod podnosi Vladi i Skupštini Kantona godišnji izvještaj o radu s prijedlogom mjera za unapređenje sistema upravljanja i pružanja pravne pomoći, koji sadrži posebno izvještaj o broju korisnika besplatne pravne pomoći po oblastima u kojima je pružena pravna pomoć, odnosno o zastupanju pred pravosudnim organima, organima uprave i drugim organima.

X. NADZOR NAD PRIMJENOM ZAKONA

Član 40.

(Nadzor nad primjenom zakona)

Nadzor nad provođenjem odredaba ovog zakona vrši Ministarstvo nadležno za oblast pravosuđa.

XI. KAZNENE ODREDBE

Član 41.

(Krivična i prekršajna odgovornost)

(1)Zabranjena je i kažnjiva svaka radnja kojom se dovodi do diskriminacije lica koja traže besplatnu pravnu pomoć (član 10).

(2) Krivično gonjenje i sankcioniranje počinilaca djela iz stava (1) ovog člana, vrši se prema odgovarajućem krivičnom ili prekršajnom zakonodavstvu .

Član 42.

(Disciplinska i krivična odgovornost)

(1)Pravni zastupnici podliježu disciplinskoj odgovornosti za povrede odredaba ovog zakona, u skladu sa odredbama zakona kojim je regulisana disciplinska odgovornost državnih službenika .

(2) Ukoliko povrede odredaba iz stava (1) ovog zakona predstavlju krivično djelo, krivično gonjenje i sankcioniranje počinilaca djela iz stava (1) ovog zakona, vrši se prema odgovarajućem krivičnom zakonodavstvu .

XI. PRELAZNE I ZAVRŠNE ODREDBE

Član 43.

(Početak rada Zavoda)

Zavod počinje s radom u roku određenom zakonom kojim se reguliše organizacija organa uprave i upravnih organizacija Kantona.

Član 44.

(Podzakonski akti)

Pravilnik o načinu vođenja i sadržaju evidencija o pruženoj pravnoj pomoći, obrazac zahtjeva za ostvarivanje prava na besplatnu pravnu pomoć, obrazac izjave o imovinskom stanju i obrazac izjave o dopuštanju uvida u podatke o imovini korisnika i punoljenih članova njegovog porodičnog domaćinstva, donosi ministar za pravosuđe u roku od 90 dana od dana stupanja na snagu ovog zakona.

Član 45.

(Stupanje na snagu zakona)

Ovaj zakon stupa na snagu osmog dana od dana objavljivanja u „Službenim novinama Bosansko – podrinjskog kantona Goražde“.

Broj:\_\_\_\_\_\_\_\_\_\_\_\_\_\_\_/\_\_ PREDSJEDAVAJUĆI

Goražde, \_\_\_\_\_\_\_\_\_\_\_\_\_\_/\_\_\_ SKUPŠTINE KANTONA

***Nazif Uruči, dipl.politolog***

**OBRAZLOŽENJE**

**PRAVNI OSNOV**

Pravni osnov za donošenje Zakona o pružanju besplatne pravne pomoći, sadržan je u odredbi člana 23. Ustava Bosansko – podrinjskog kantona Goražde i člana 106. Poslovnika Skupštine Bosansko-podrinjskog kantona Goražde ( “Službene novine Bosansko – podrinjskog kantona Goražde ”, broj: 10/08) kojim je utvrđeno da Skupština Kantona donosi zakone neophodne za izvršavanje funkcija Kantona, a u vezi sa članom 10.stav 1. Ustava Kantona, kojim je propisano da će Skupština obezbijediti donošenje takvih propisa kojima će se u prvom redu zaštititi utvrđena ljudska prava i slobode, te uvesti efikasni instrumenti te zaštite.

**RAZLOZI DONOŠENJA ZAKONA**

Besplatna pravna pomoć je veoma značajno pitanje u svakom savremenom društvenom sistemu jer proizilazi iz odnosa država-građanin. Obzirom da su odnosi između države i građanina, prije svega uređeni uspostavljenim ljudskim pravima, samim po sebi se nameće uređivanje odnosa u kojem se građani, najčešće kao neuka stranka, pojavljuju u različitim postupcima u kojima se država pojavljuje kao autoritet ili arbitar. Svi savremeni demokratski sistemi u svoje državno i društveno uređenje su ugradili pravo na pravično suđenje, koje u jednom svom dijelu podrazumjeva da je država dužna da obezbjedi pravnu pomoć licima kojima je ugroženo pravo na slobodu ili zbog slabog imovinog stanja nisu u mogućnosti da plate stručno pravno zastupanje u različitim postupcima i situacijama kada su im ugrožena različita prava, a sve u cilju pravičnog suđenja i jednakog pristupa javnim službama.

Uspostava sistema besplatne pravne pomoći proističe iz obaveza utvrđenih Strategijom za reformu sektora pravde u BiH za period od 2009. do 2013. godine , strateška oblast 3. Pristup pravdi, podoblast 3.2. Besplatna pravna pomoć i pristup pravnim informacijama , kao i pratećeg Akcionog plana na nivou Bosne i Hercegovine, kojima je predviđeno da se u 2011. godini obezbijedi stvaranje pravnog i institucionalnog okvira za uspostavljenje usklađenog sistema besplatne pravne pomoći u Bosni i Hercegovini u građanskim i krivičnim stvarima, te obaveza kantona da donesu svoje zakone o besplatnoj pravnoj pomoći, kao propisa koji je u isključivoj nadležnosti kantona. Izvor prava na besplatnu pravnu pomoć je niz različitih odrebi međunarodnog i domaćeg zakonodavstva, a prije svega Evropska konvencija za zaštitu ljudskih prava i osnovnih sloboda iz 1950. godine s pratećim protokolima. Prava iz ove konvencije zagarantirana su članom II Ustava Bosne i Hercegovine, koji utvrđuje da se prava i slobode predviđene u Evropskoj konvenciji za zaštitu ljudskih prava i osnovnih sloboda i u njenim protokolima direktno primjenjuju u Bosni i Hercegovini i imaju prioritet nad svim ostalim zakonima, odnosno Aneksom Ustava Federacije Bosne i Hercegovine-Instrumenti za zaštitu ljudskih prava koji imaju pravnu snagu ustavnih odredaba. Uz pomenuto, članovi 9. i 10. Ustava Bosansko-podrinjskog kantnona Goražde propisuju da Kanton osigurava primjenu najvišeg standarda međunarodno priznatih prava i sloboda pri čemu će Skupština donjeti propise kojima će uvesti efikasne mehanizme zaštite prava.

Kada je u pitanju pravna pomoć u predmetima rodno uvjetovanog nasilja i nasilja u porodici, važno je napomenuti da postoji niz obaveza koje država mora ispuniti prema svojim građanima, a jedna od njih je i pravedno suđenje. Naime, Konvencija o ukidanju svih oblika diskriminacije žena Ujedinjenih nacija predviđa niz obaveza države iz ove oblasti, što je potvrđeno i Zaključnim komentarima koje je Komitet napisao o Bosni i Hercegovini 2006. godine. Također, na nivou Ujedinjenih nacija postoji i Deklaracija o ukidanju nasilja nad ženama, Pekinška deklaracija te niz drugih dokumenata koji promoviraju ukidanje nasilja nad ženama. Konvencija o pravima djeteta iz 1989. godine promoviše pravo djeteta, koje je trajno lišeno porodične sredine, na posebnu zaštitu i pomoć države, kao i čitav niz mjera koje preduzima vlast radi zaštite djeteta u sudskim i drugim postupcima.

Pored nacionalnih zakonodavstava, u Evropskoj uniji je prisutno i pravo na pravnu pomoć van zemlje boravišta, koje je utvrđeno Evropskim sporazumom o dostavljanju molbi za pravnu pomoć koji datira od 1977. godine. Sve članice Evropske unije, sa izuzetkom Njemačke, potpisnice su Sporazuma. Bosna i Hercegovina je ratificirala ovaj sporazum, koji je na snazi u našoj zemlji od 31. 5. 2009. godine. Ovaj sporazum utvrđuje da svaki pojedinac koji ima boravište na teritoriji jedne od zemalja potpisnica, a koji želi predati zahtjev za pravnu pomoć u građanskim, privrednim ili upravnim postupcima na teritoriji druge države potpisnice može predati zahtjev u zemlji u kojoj boravi, a obaveza je te zemlje da zahtjev proslijedi onoj državi u kojoj se pravo ostvaruje. Organ koji je nadležan za dostavu zahtjeva također omogućava prijevod dokumenata koji su priloženi uz zahtjev, a svi dokumenti su oslobođeni obaveze legalizacije.

Pored navedenog sporazuma, Konvencija o međunarodnom pristupu pravdi, koja je potpisana u Hagu 1980. godine, predviđa dostavu zahtjeva za pravnu pomoć između potpisnica u formi koja je među njima dogovorena. Ova konvencija predviđa da državljani i građani s boravištem u zemlji koja je potpisnica Konvencije imaju pravo na pravnu pomoć u drugoj državi potpisnici pod istim uvjetima kao da imaju boravište u toj zemlji. Ovu konvenciju nisu ratificirale sve članice Unije. Bosna i Hercegovina je preuzela ovu konvenciju 1993. godine.

Čitav niz drugih međunarodnih pravnih dokumenata o ljudskim pravima, koji su sastavni dio ustavnog sistema Federacije Bosne i Hercegovine i Bosne i Hercegovine, utvrđuju obaveze pružanja besplatne pravne pomoći od strane državnih organa licima koja se nađu na njenoj teritoriji (tražioci azila, izbjeglice, lica pod supsidijarnom ili privremenom zaštitom, apatridi, žrtve trgovine ljudima i dr.).

Kako se pristup sudu smatra osnovnim ljudskim pravom, i Evropska komisija je dala prijedlog Direktive za pravnu pomoć koju je usvojilo Vijeće Evrope u januaru 2003, s ciljem poboljšanja pristupa pravdi uspostavom minimalnih zajedničkih pravila koja se odnose na pravnu pomoć. Pitanje besplatne pravne pomoći se pojavljuje kao veoma važno pitanje na koje se osvrnula Evropska komisija u toku vođenja Strukturalnog dijaloga u oblasti pravosuđa između Bosne i Hercegovine iz čega je proizišao zaključak kojim Evropska komisija izražava zabrinutost zbog nepostojanja posebnih odredbi o besplatnoj pravnoj pomoći u nekim kantonima u FBiH.

Također, Zakon o parničnom postupku („Službeni list Federacije Bosne i Hercegovine“, br. 53/03, 73/05 i 19/06), u članu 301. predviđa da punomoćnik može biti i uposlenik službe za besplatnu pravnu pomoć, s tim što se pod pojmom služba podrazumijeva bilo koji organizacioni oblik koji strankama pruža pravnu pomoć bez naknade, čime su se stekli zakonski uslovi i za zastupanje u parničnom postupku. Sličnu odredbu propisuje i Zakon o krivičnom postupku u FBiH («Službene novine FBIH», br.35/03,37/03,56/03,78/04,28/05,55/06,27/07,53/07,9/090 i 12/10) član 53.

Programom razvoja kantona do 2014. godine je predviđeno je osiguravanje najvećeg obima zaštite ljudskih prava i zaštite ranjivih kategorija stanovništva kroz poštivanje najvišeg nivoa ljudskih prava zagarantvanih Ustavom. Ujedno, temeljni principi Programa razvoja su usmjereni na principe da se prilikom kreiranja politika obavezno vodi računa o osiguranju pozitivnog utjecaja na proces Evropskih integracija, kao i da posebno ranjive kategorije stanovništva imaju dodatni podsticaj za poboljšanje njihovog životnog standard.

Unutar administrativnog uređenja Bosne i Hercegovine, entiteta i kantona u toku je uspostavljanje sistema besplatne pravne pomoći kroz uspostavu upravnih organizacija/Zavoda. Sistem koji po ciljevima podrazumjeva da se radi o usklađenom sistemu, do danas je shodno nadležnostima unutar administrativnog uređenja u BiH, uspostavljen u Republici Srpskoj, Brčko distriktu, Kantonu Sarajevo, Zeničko-dobojskom kantonu, Tuzlanskom kantonu, Posavskom kantonu, Zapadno-hercegovačkom kantonu, u Unsko-sanskom kantonu je u završnoj fazi dok je u ostalim kantonima uključujući i Bosansko-podrinjski kanton uspostava sitema u različitim fazama. Također vrijedi istaći i da je u proceduri donošenje Zakona o besplatnoj pravnoj pomoći BiH, kao okvirnog zakona, na koji način bi se sveukupno u skladu sa nadležnostima različitih nivoa vlasti ispunio jedan od ciljeva bitnih za ostvarivanje Strategije pravosuđa i pridruživanja Evropskoj uniji u ovoj oblasti. U iznalaženju i usaglašavanju najpovoljnijih zakonskih rješenja ,savjetodavnu i tehničku podršku, pružili su predstavnici menunarodnih organizacija (UNDP) te predstavnici nevladinog sektora, koji imaju dugogodišnja iskustva u ovoj oblasti, kao i Radne grupe Ministartva pravde BiH u čijem radu su učestvovali i predstavnici kantona uključujući i predstavnika Bosansko-podrinjkog kantona Goražde.

Na osnovu svega navedenog, osnova iz domaćeg i međunarodnog zakonodavstva, proizilazi da je sistem besplatne pravne pomoći u BiH usmjeren na pružanje besplatne pravne pomoći licima koja po zakonu imaju pravo na branioca i socijalno ugroženom stanovništvu prilikom ostvarivanja prava u sudskim, upravnim i drugim postupcima, a zbog stanja u kojem se nalaze, često neuki, nisu u mogućnosti platiti troškove zastupanja, sačinjavanja različitih podnesaka u sudskim i upravnim postupcima ili troškove informisanja. Kao model, sistem je baziran na organizovanje upravnih organizacija sa samostalnim statusom budući da se neizostavno moraju pojavljivati u postupcima protiv drugih organa. Dakle, sistem besplatne pravne pomoći u Bosni i Hercegovini i administrativnim jedinicama unutar iste doprinosi usklađenosti BiH zakonodavstva sa zakonodavstvom Evropske unije, poboljšava položaj socijalne uključenosti siromašnog stanovništva, omogućuje veći stepen ostvarivanja garantovanih ljudskih prava, povećanje upoznatosti sa pravima, zaštitu žrtava nasilja i izbjeglih i raseljenih lica, smanjenje troškova plaćanja zastupanja po službenoj dužnosti u krivičnim postupcima i na određeni način dodatno pojačava sistem zaštite zakonitosti i smanjenja korupcije u društvu. Kao korisnici besplatne pravne pomoći se pojavljuju lica koja imaju nepovoljan socijalni status (korisnici socijalne zaštite, nezaposlena lica, žrtve nasilja u porodici i nasilja po osnovu spola, raseljena lica, korisnici najniže penzije kao i lica čiji nivo primanja je nizak, odnosno čija primanja po članu domaćinstva ne prelaze zakonom određeni iznos ( U kantonima u FBiH se uzima iznos od 25 % prosječene neto plaće ostvarene u predhodnoj godini po članu domaćinstva).

Unutar Bosansko-podrinjskog kantona Goražde ne postoji institucionalno uspostavljen sistem pružanja besplatne pravne pomoći izuzev krivičnih postupaka gdje se plaćaju troškovi zastupanja advokatima postavljenim po službenoj dužnosti. Posmatrajući druge administrativne jedinice u BiH, koje su uspostavile naprijed navedeni sistem pružanja besplatne pravne pomoći kroz Zavode, prvo što se može uočiti je činjenica da građani Bosansko-podrinjskog kantona nisu jednaki u pravima sa drugim građanima u BiH. Dodatno uzimajući u obzir ustavnu nadležnost kantona da uređuju ovo pitanje, pojavljuje se potreba uređenja ovog pitanja i u BPK-a sa aspekta uspostave cjelokupno usklađenog sistema u BiH u cilju ispunjavanja obaveza iz međunarodnih dokumenata i procesa integracija u cjelini. Uzimajući u obzir činjenicu, da se prema dostupnim podacima oko **35** % stanovništva nalazi u stanju potencijalne socijalne ugroženosti BPK-a, kao i činjenicu da su Strateškim dokumentima unutar Bosansko-podrinjskog kantona procesi kreiranje politika u značajnom obimu usmjereni na postizanje što većeg obima ustavom zagarantovanih prava, jasno se naziru okviri potreba uspostave sitema besplatne pravne pomoći kroz normativno uređivanje i institucionalizovano organizovanje pružanja besplatne pravne pomoći kroz zavod za pružanje besplatne pravne pomoći.

Uporedo s ovim zakonom predlaže se i donošenje Zakona o izmjenama i dopunama zakona o kantonalnim ministarstvima i drugim tijelima Kantonalne uprave, kojim se predviđa osnivanje Zavoda i početak njegovog rada. U ovom kontekstu vrijedno je napomenuti da se UNDP- u Bosni i Hercegovini pojavljuje kao stručna i materijalna podrška u opremanju Zavoda za pružanje besplatne pravne pomoći.

**OBRAZLOŽENJE PREDLOŽENIH RJEŠENJA**

**I.(Čl.1.-4)-**Ovim odredbama određuje se sadržaj Zakona, odnosno pitanja koja se regulišu Zakonom, definiše pojam besplatne pravne pomoći i minimuma prava korisnika, značenje pojedinih izraza koji se koriste u Zakonu i ravnopravnost spolova kad je u pitanju terminologija , odnosno rod imenice upotrebljen u tekstu Zakona.

**II.(Čl.5-8)** –propisuju se oblici ostvarivanja besplatne pravne pomoći, i to one koja se besplatno pruža svim licima, (opće informacije o pravima i obavezama i pomoć pri popunjavanju obrazaca), kao i pravne pomoći, koja je se pruža korisnicima pod uslovima propisanim ovim zakonom, evidencije , postupci u kojima se pruža besplatna pravna pomoć, kao i postupci u kojima se ona ne pruža ( to su postupci koji nisu neophodni, odnosno ne mogu ih ni voditi lica lošeg imovinskog stanja, kao i pravne radnje za koje je obavezna notarska obrada)

**III.(Čl. 9. i 10.)-** definišu se korisnici besplatne pravne pomoći i utvrđuje zabrana diskriminacije lica koja imaju pravo na besplatnu pravnu pomoć , prema definiciji utvrđenoj Zakonom o zabrani dsikriminacije.

**IV.(Čl. 11. - 14.)-**propisuju se uslovi za ostvarivanje besplatne pravne pomoći i to lica koje to pravo ostvaruju na osnovu svog statusa , kao posebno osjetljive kategorije, kao i lica lošeg imovinskog stanja, koje se utvrđuje u postupku pred nadležnim organom i utvrđuje ko se smatra tim licem. Licem lošeg imovinskog stanja, koje ima pravo na besplatnu pravnu pomoć, smatra se lice čiji mjesečni prihodi po članu domaćinstva ne prelaze iznos od 25% prosječne isplaćene mjesečne neto plaće zaposlenih u Federaciji Bosne i Hercegovine u prethodnoj kalendarskoj godini, a nema nekretnine ili drugu imovinu. Prosječna isplaćenu mjesečnu neto plaću u Federaciji BiH u 2011 godini, prema saopštenju Federalnog zavoda za statistiku, iznosila je 819,36 KM («Službene novine Federacije BiH», broj 14/12), 25% od tog iznosa je 204,84 KM. Propisano je da se kod utvrđivanja lošeg imovinskog stanja lica neće uzimati u obzir prihod i nekretnine i druga imovina članova porodičnog domačinstva korisnika koji su protivna stranka u postupku. Ovim odredbama je također utvrđeno da se prihodom i nekretninama i drugom imovinom smatraju prihodi i nekretnine i druga imovina članova porodičnog domaćinstva korisnika domaćinstva propisani kantonalnim Zakon o socijalnoj zaštiti, zaštiti civilnih žrtava rata i zaštiti porodice s djecom («Službene novine BPK-a», br. 7/08) kao uslov za ostvarivanje stalne socijalne pomoći. Bez obzira što se pravna pomoć pruža besplatno , propisani su uslovi kada je podnosilac zahtjeva dužan djelimično nadoknaditi troškove postupka i uslovi pod kojima se besplatna pravna pomoć neće odobriti podnosiocu zahtjeva ili će se otkazati odobrena besplatna pravna pomoć.

**V.(Čl. 15.-22)-**reguliše se postupak pružanja besplatne pravne pomoći, počev od podnošenja zahtjeva i dokaza o ispunjavanju kriterija, provjeri podataka, do donošenja rješenja o odobravanju besplatne pravne pomoći, prava na žalbu i određivanje organa za rješavanje po žalbi, vremenskom važenju rješenja o odobrenoj besplatnoj pravnoj pomoći; propisuju slučajevi i uslovi kada je korisnik dužan da vrati nadležnom organu, odnosno u budžet Kantona, dosuđene troškove postupka i sredstva utrošena za pružanje besplatne pravne pomoći. Također je naglašeno da se ne nadoknađuju troškovi postupka za izgubljeni spor.

**VI.(Čl. 23. i 24.)-**Definisani su subjekti pružanja pravne pomoći u Kantonu, a to su, pored Kantonalnog zavoda za pružanje besplatne pravne pomoći , advokati koji su članovi advokatskih komora u Bosni i Hercegovini, udruženja registrovana za pružanje besplatne pravne pomoći i drugi subjekti, u skladu sa drugim zakonima. Također je definisano da pravo zastupanja korisnika besplatne pravne pomoći imaju, pored službenika nadležnog organa, pod uslovima propisanim ovim zakonom , i službenici udruženja koja su registrovana za pružanje besplatne pravne pomoći, pod uslovom da su diplomirani pravnici koji imaju položen pravosudni ispit i najmanje tri godine radnog iskustva na pravnim poslovima nakon položenog pravosudnog ispita i advokati- članovi advokatskih komora u Bosni i Hercegovini.

**VII. (Čl. 25.-33)-**Propisano je da poslove pravnog zastupnika u nadležnom organu obavljaju rukovodeći državni službenici i stručni savjetnici, koji imaju ovlaštenje da samostalno obavljaju poslove pružanja besplatne pravne pomoći i propisane posebne uslove ( pravosudni ispit i godine radnog staža poslije položenog pravosudnog ispita), pored uslova propisanih za državne službenike.Pored toga propisana su prava i obaveze pravnih zastupnika i mogućnost angažovanja drugih lica, kada je to neophodno za uspješnu odbranu ili korisnika.

**VIII. (Čl. 34.-35)-**Ovim poglavljem regulisano je budžetsko finansiranje djelatnosti pružanja besplatne pravne pomoći od strane nadležnog organa, te osiguravanje sredstava za pružanje pravne pomoći udruženjima koja su registrovana za pružanje besplatne pravne pomoći na osnovu odobrenog projekta, u skladu sa zakonom i drugim propisima. Regulisana je saradnja i stručno usavršavanje, saradnja nadležnog organa Kantona s drugim organima osnovanim prema propisima o pružanju besplatne pravne pomoći, udruženjima registrovanim za pružanje besplatne pravne pomoći i drugim pravnim licima i organizacijama, na svim nivoima, u cilju razmjene informacija i prakse u oblasti besplatne pravne pomoći, te obaveza saradnje sa centrima za socijalni rad, nadležnim ministarstvima, jedinicama lokalne samouprave i drugim organima, u cilju praćenja prakse primjene zakonskih odredbi u određenim oblastima i analize potrebe građana da svoja prava i obaveze definirane tim zakonima rješavaju uz pružanje besplatne pravne pomoći. Također se propisuje obaveza nadležnog organa da obezbijedi stalnu edukaciju kadrova i kontinuirano unaprijeđivanje kvaliteta pružanja besplatne pravne pomoći.

**IX.(ČL.36.-39)-**Utvrđuje se status Kantonalnog zavoda za pružanje besplatne pravne pomoći, kao samostalne kantonalne upravne organizacije koja se osniva Zakonom o ministartvima i drugim tijelima uprave BPK-a, utvrđuju nadležnosti Zavoda, obaveza Zavoda da osigurava kontinuiranu edukaciju kadrova koji pružaju besplatnu pravnu pomoć i kontroliše kvalitet i kvantitet pružanja besplatne pravne pomoći i predlaže mjere za njeno unapređenje, te javnost rada i izvještavanje , putem podnošenja izvještaja Vladi i Skupštini Kantona , radi praćenja i unaprijeđenja besplatne pravne pomoći .

**X.(Član 40)-**Propisuje se da nadzor na provođenjem ovog zakona vrši Ministarstvo za oblast pravosuđa u BPK-a. Nadzor se vrši u skladu sa odredbama Zakona o organizaciji organa uprave u Federaciji BiH( Upravni nadzor-čl.15.-nadzor nad zakonitošću upravnih i drugih akata i inspekcijski nadzor ).

**XI.(čl. 41. i 42)-** Kaznenim odredbama utvrnuje se da je zabranjena i kažniva svaka radnja kojom se dovodi do diskriminacije lica u smislu člana 10.Zakona, a krivično gonjenje i sankcionisanje počinilaca vrši se prema odgovarajućem krivičnom i prekršajnom zakonodavstvu.

Posebno je regulisano da pravni zastupnici podliježu disciplinskoj odgovornosti za povrede odredaba Zakona, u skladu sa odredbana zakonom kojim se reguliše disciplinska odgovornost državnih službenika , koja ne isključuje ni krivičnu odgovornost.

**XII.(Čl. 43.-45)-**Utvrđuje se početak rada Kantonalnog zavoda za pružanje besplatne pravne pomoći, rok za donošenje podzakonskih akata i propisivanje obrazaca i stupanje na snagu ovog zakona.

**Finansijska sredstva za provođenje zakona**

Za otpočinjanje sa radom Zavoda za pružanje besplatne pravne pomoći i provođenje odredaba ovog Zakona potrebno je obezbijediti sredstva u budžetu Bosansko-podrinjskog kantona za 2012. godinu u iznosu od 30.000,00 KM za slijedeće namjene: bruto plaće i naknade troškova zasposlenih, doprinosi na plaće, izdaci za materijal i usluge. Što se tiče sredstava za opremanja prostorija potrebnim građevinskim radovima i opremanja u smislu opreme i softverskih pomagala, potrebnih za rad zavoda, ista će se obezbjediti kroz projekat UNDP vezan za razvoj sektora pravosuđa. Što se tiče samih prostorija za smještaj Zavoda ista obezbjeđuje Vlada Kantona iz vlasništva kantona, a što ne iziskuje nikave troškove, odnosno kroz opremanje prostorija dolazi do povećanja vrijednosti imovine Kantona.

U narednim godinama za rad Zavoda je na godišnjem nivou potrebno obezbjediti iznos od oko 100 000,00 KM.